[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 21.11.2008

KOM(2008) 783 endelig

Forslag til

RÅDETS AFGØRELSE

om fastlæggelse af Det Europæiske Fællesskabs holdning i Energifællesskabets Ministerråd (Tirana, den 11. december 2008)

(forelagt af Kommissionen)

BEGRUNDELSE

Energifællesskabets Ministerråd holder møde den 11. december 2008 i Tirana (Albanien). For at Det Europæiske Fællesskab kan tage del i de relevante afgørelser, er det nødvendigt at fastlægge Fællesskabets holdning i henhold til artikel 300 i traktaten og i henhold til bestemmelserne i Rådets afgørelse af 29. maj 2006 om Det Europæiske Fællesskabs indgåelse af Energifællesskabstraktaten.

Forslaget til Rådets afgørelse dækker følgende punkter på dagsordenen, for hvilke der forventes en afgørelse fra Ministerrådet. De andre punkter på dagsordenen angives herefter til orientering.

1. PUNKTER TIL AFGØRELSE

1.1. Det koordinerede auktionskontor (Coordinated Auction Office) - beliggenhed

Det forberedende arbejde for at etablere et koordineret auktionskontor, der skal være ansvarligt for grænseoverskridende kapacitetstildeling og kapacitetsstyring ved overbelastning er nået langt. En kritisk masse af el-transmissionssystemoperatører og energimyndigheder fra regionen støtter projektet. De har nævnt, at politiske retningslinjer for kontorets beliggenhed i høj grad vil hjælpe processen på vej og muliggøre den praktiske etablering i 2009-2010. Blandt de kontraherende parter har både Kroatien og Serbien vist interesse for at være vært for det koordinerede auktionskontor. Kommissionen vil foretrække den placering, der kan accepteres og bakkes op af flest parter.

1.2. Procedureafgørelse om etableringen og sammensætningen af en koordineringsgruppe for forsyningssikkerhed og om dens funktionsmåde.

Efter fastlæggelsen af de politiske retningslinjer på det seneste møde i Ministerrådet forventes Ministerrådet at træffe afgørelse om nedsættelse af en koordineringsgruppe for forsyningssikkerhed baseret på frivillig koordinering mellem parterne (ingen beslutningsbeføjelse). Denne gruppe vil dække både elektricitet og gas. For at undgå unødvendige omkostninger og sikre synergi skal gruppen mødes en gang om året i forbindelse med et møde i den permanente gruppe på højt plan (PGHP). Derudover kan gruppen holde fælles ad hoc-møder med EU-gaskoordineringsgruppen. Enhver kontraherende part, der står over for en alvorlig trussel, kan anmode formandskabet om at indkalde til et ad hoc-møde. Der forventes deltagelse fra parter i branchen og relevante forbrugerorganisationer.

1.3. Afgørelse om udvidelse af visse bestemmelser i Energifællesskabstraktaten til også at omfatte oliesektoren samt etablering af et årligt olieforum

Dernæst vil Ministerrådet udvide anvendelsesområdet for Energifællesskabstraktaten til også at omfatte oliesektoren (råolie, olieprodukter og olieinfrastrukturer). Den foreslåede tekst afspejler en forsigtig og skridtvis tilgang. Oliesektoren bliver ikke omfattet af de artikler i traktaten, der findes vanskelige at gennemføre i relation til netop olie, i det mindste i første omgang. Det er tilfældet for bestemmelserne om gensidig bistand, ekstern energihandel og tekniske standarder. Den definerer indtil videre ikke en liste over EU-regelværk, men nævner, at denne liste – sammen med en tidsplan for gennemførelsen – skal udarbejdes inden juni 2010. Det vil give os mulighed for ordentligt at behandle spørgsmålet om olielagre, om nødvendigt gennem en undersøgelse, der kunne foretages i 2009. Endelig omhandler den også etablering af et olieforum, som anmodet af flere medlemsstater og lande i regionen. Det første møde i dette forum kunne finde sted i andet halvår af 2009.

2. ANDRE PUNKTER

2.1. Punkter vedtaget uden debat

Kommissionen vil godkende konklusionerne af de seneste to møder i PGHP og årsrapporten, der skal forelægges parlamenterne i henhold til artikel 52 i energifællesskabstraktaten.

Kommissionen vil også tage følgende rapporter til efterretning:

- Rapport om gennemførelsen af Energifællesskabets arbejdsprogram for 2008

- Foreløbig rapport om gennemførelsen af Energifællesskabets budget for 1.1.2008-31.12.2008

- Rapport om gennemførelsen af de generelle standarder

2.2. Gennemførelse af traktaten

Kommissionen vil tage rapporten til efterretning. Den vil give en positiv vurdering af de store fremskridt, der er sket hos de fleste kontraherende parter i år, men derudover vil den understrege nødvendigheden af at supplere de retlige rammer med den nødvendige afledte ret og de nødvendige gennemførelsesbestemmelser. Derudover vil Kommissionen understrege betydningen af en investeringsfremmende rammelovgivning samt betydningen af hurtigt at finde forhandlingsløsninger på uenigheder mellem investorer.

2.3. Den sociale dimension

Kommissionen vil tage rapporten til efterretning, særligt hvad angår resultaterne af det sociale forum den 18.-19. november 2008, og forsøge at sætte skub i de kontraherende parters arbejde med etablering af sociale handlingsplaner.

2.4. Energieffektivitet

Kommissionen vil tage den foreløbige rapport fra formandskabet for Taskforcen for Energieffektivitet til efterretning, idet den går ud fra, at den endelige rapport, herunder henstillinger, vil være klar til den næste ministerrådssamling i juni 2009.

________

Forslag til

RÅDETS AFGØRELSE

om fastlæggelse af Det Europæiske Fællesskabs holdning i Energifællesskabets Ministerråd (Tirana, den 11. december 2008)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 300, stk. 2, andet afsnit,

under henvisning til Rådets afgørelse om Det Europæiske Fællesskabs indgåelse af Energifællesskabstraktaten (2006/500/EF af 29. maj 2006), særlig artikel 4 og 5, og

under henvisning til forslag fra Kommissionen -

TRUFFET FØLGENDE AFGØRELSE:

Eneste artikel

Med henblik på mødet i Energifællesskabets Ministerråd den 11. december 2008 i Tirana fastlægges i bilaget til denne afgørelse Fællesskabets holdning til de spørgsmål, der er omfattet af traktatens artikel 300, stk. 2, andet afsnit.

Udfærdiget i Bruxelles, den

På Rådets vegne

Formand

BILAG

Det Europæiske Fællesskabs holdning

- Det Europæiske Fællesskab støtter etableringen af et koordineret auktionskontor for grænseoverskridende kapacitetstildeling og kapacitetsstyring ved overbelastning på el-området. Det vil stræbe efter at sikre konsensus om kontorets beliggenhed hos en af de kontraherende parter, og der skal være bred opbakning til beliggenheden blandt de kontraherende parter og de medlemsstater, der deltager i etableringen af kontoret.

- Det Europæiske Fællesskab godkender vedtagelsen af procedureafgørelsen om etableringen og sammensætningen af en koordineringsgruppe for el- og gasforsyningssikkerhed og om dennes funktionsmåde.

- Det Europæiske Fællesskab godkender afgørelsen om at visse bestemmelser i Energifællesskabstraktaten udvides til også at omfatte oliesektoren, og om etablering af et årligt olieforum.

- Det Europæiske Fællesskab godkender vedtagelsen af en opdateret liste af prioriterede infrastrukturprojekter hos de kontraherende parter.